Rikunarita-ORG/Wikinium huggingface dataset:
# Интервью

**Интервью** (англ. *interview* — аңгемелешүү, маек) — публицистика жанры, журналисттин коомдук маанилүү маселелер боюнча бир же бир нече адам менен болгон маеги.

Интервьюну көбүнчө мамлекеттик, коомдук ишмерлер, белгилүү адамдар жана башкалар берет. ММКда кеңири таралган. Интервью негизинен маалымдоо жанры гана эмес, аналитикалык же көркөм-публ. жанр болуп эсептелет. Милдети жаңылыкты кабарлоо, коомдук пикир жаратуу. Өзгөчөлүгү ошол жаңылыктагы кайсы бир өзгөчө себептерге байланыштуу окурмандар үчүн маанилүү болгон пикирлер жеке адам аркылуу бериле тургандыгындандан ичкери теманын чегинде жана эркин (тема, суроо, түзүлгөн кырдаал жана башкалар менен аныкталат) түрдө болот. Интервью жанры, негизинен, кабарлоо интервью жана түшүндүрмө интервью болуп эки топко бөлүнөт, биринчиси журналист менен маектештин ортосундагы суроо-жооп. Экинчиси сүрөттөмө, «тегерек стол», пресс-конференция, брифинг, анкета. ММКнын түрүнө карата интервью радиоинтервью, телеинтервью жана башкалар болуп бөлүнөт. Интервьюнун сапаты журналисттин алдын ала даярдыгына жараша болот.

## Булактар

* “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5
# Маурьялар

**Маурьялар** – биздин заманга чейинки 4–2-кылымдагы байыркы Индиядагы Магадха падышаларынын династиясы. Аны Чандрагупта I Маурья (биздин заманга чейинки 317–293-жылдары башкарган) негиздеген. Ал Магадхага Түндүк-Батыш Индия менен Чыгыш Афганстанды кошкон. Биндусара (биздин заманга чейинки 293–268-жылдары башкарган) Маурьялар империясынын чек арасын Деканга чейин кеңейткен. Маурьялар мамлекети Ашоканын учурунда (биздин заманга чейинки 268–232-жылдары башкарган) катуу күчөп, Калингу мамлекетин караткан жана Индиянын башка мамлекеттер менен маданий, экономикалык байланышын кыйла кеңейткен. Биздин заманга чейинки 3-кылымдын аягы – 2-кылымдын башында Маурьялар мамлекети начарлай баштаган. Маурьялардын акыркы өкүлү Брихадратха биздин заманга чейинки 180-жылы кол башчысы Пушьямитро тарабынан өлтүрүлгөндөн кийин, бул династия жашоосун токтоткон.

## Колдонулган адабияттар

* “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7